b'\n_START_ARTICLE_\nMaria Theresia von Paradis\n_START_PARAGRAPH_\nMaria Theresia von Paradis (15. toukokuuta 1759 \xe2\x80\x93 1. helmikuuta 1824) oli it\xc3\xa4valtalainen s\xc3\xa4velt\xc3\xa4j\xc3\xa4 ja pianisti, joka menetti n\xc3\xa4k\xc3\xb6ns\xc3\xa4 jo lapsena. Mozart kirjoitti 18. pianokonserttonsa h\xc3\xa4nelle._NEWLINE_Perhetaustaltaan Maria Theresia von Paradis oli it\xc3\xa4valtalaisen hallintoneuvoksen tyt\xc3\xa4r ja keisarinna Maria Teresian kummityt\xc3\xa4r. H\xc3\xa4n sai keisarinnalta huomattavan taloudellisen tuen yksityisopetustaan varten. H\xc3\xa4n sai opiskella kieli\xc3\xa4, historiaa, maantietoa ja musiikkia. Von Paradis kuului Abb\xc3\xa9 Voglerin oppilaisiin ja sai oppia my\xc3\xb6s Antonio Salierilta. Maria Theresia von Paradis oli musikaalinen lahjakkuus, josta perinpohjaisen musiikkikasvatuksen ansiosta tuli maineikas pianisti ja s\xc3\xa4velt\xc3\xa4j\xc3\xa4. Kotimaansa lis\xc3\xa4ksi h\xc3\xa4n konsertoi Englannissa, Belgiassa ja Ranskassa._NEWLINE_Von Paradis tunnettiin erinomaisesta muististaan ja tarkasta kuulostaan, ja h\xc3\xa4nen tiedettiin osaavan ulkoa yli 60 konserttoa. H\xc3\xa4n osallistui my\xc3\xb6s sokeainkirjoituksen kehitt\xc3\xa4miseen.'